FC København er tæt på at lande vinterens helt store transferbombe. Et halvt år efter at klubben solgte Andreas Cornelius til Cardiff, kan angriberen være på vej retur til hovedstaden.

- FC København kan meddele, at klubben er tæt på at lukke en aftale med Andreas Cornelius, skriver klubben.

F.C. København kan meddele, at klubben er tæt på at lukke en aftale med Andreas Cornelius. Mere følger de kommende dage... #fck#fcklive — F.C. København (@FCKobenhavn) January 29, 2014

Ifølge Ekstra Bladets oplysninger er der tale om en permanent aftale, hvor løverne fraskriver sig de sidste rater i rekordtransferen, så tilbagekøbsprisen bliver på cirka 25 mio. kr.

Andreas Cornelius blev i sommer den dyreste spiller nogensinde solgt fra en dansk klub, da Cardiff købte ham for 75 mio. kr. i sommer, så FC København kan stadig glæde sig over en nettogevinst på 50 mio. kr. på handlen.

Danskeren fik smadret sine muligheder i Cardiff af en ankelskade, og da han endelig var kampklar, udløste uroen omkring manager Malky Mackay en fyring. Hans afløser, Ole Gunner Solskjær, har ikke set det store lys i danskeren, der blev flået ud i pausen af pokalkampen mod Bolton i weekenden.

Da Cardiff i aftes var retur i Manchester-området for at møde United, var Andreas Cornelius helt ude af truppen. Årsagen står klar nu...